Geldwenke vir die vakansieseisoen - Jou Geld | Solidariteit WêreldJou Geld | Solidariteit Wêreld
Tuis › Artikels › Geldwenke vir die vakansieseisoen
Jy kan heelwaarskynlik nie wag om die vakansieseisoen te verwelkom nie en vir baie is dit om die draai. Jy is verlig dat ons op vlak 1 van die inperking is en dat hierdie jaar binnekort tot 'n einde gaan kom. Selfs al gaan jy dalk die jaar 'n bonus kry, iets wat verlede jaar nie gebeur het nie – moenie roekeloos raak en jou toekomstige of huidige finansiële posisie verder knou nie.
Die jaar was reeds moeilik genoeg, dus is dit nie nodig om "onwetend" dinge ongunstig vir jouself te maak nie. Gedurende hierdie tyd moet jy kop hou, nie onnodig spandeer nie en bewus wees van enigiets wat jou finansies negatief kan beïnvloed.
Carla Oberholzer, skuldadviseur by DebtSafe, sê: "Die vakansieseisoen moet kwaliteittyd saam met geliefdes inhou. Die 2021-jaar was glad nie maanskyn en rose nie en aangesien kwaliteittyd en blywende, spesiale oomblikke binne bereik is, beteken dit nie dat jy jou geldsak en senuwees moet staan en uitrek in die proses nie."
Hier is vyf belangrike geldverwante dinge om in gedagte te hou gedurende dié seisoen:
Moenie geld spandeer wat jy nie het nie. Moenie van jou algehele vakansiebegroting afwyk nie. Vergeet van al die nuwe vakansieklere, verlede jaar se vakansieklere kan ook werk. Laat toe dat jou gesinslede hulle kant bring om die vakansietydperk en die koste in ag te neem.
Hoewel dit die tyd is om te gee, is dit nie nodig vir duur geskenke nie. Wat van 'n stywe druk, handgemaakte kaartjie of daardie bekostigbare "ietsie klein" om 'n geliefde se dag op te kikker? Of, jy kan nou reeds besluit om nie geskenke te koop nie. Kwaliteit tydmet jou geliefdes is meer kosbaar as enige materiële item.
Hou vakansiegeregte bekostigbaar. Maak smullekker geregte, maar moenie oorboord gaan met die hoeveelheid kos of bestanddele wat jy dink jy gaan nodig kry nie. En, waar dit moontlik is – werk met wat jy reeds tot jou beskikking het, hou dit eenvoudig, hou dit bekostigbaar.
Indien jou vieringe 'n wegbreek insluit:
bly binne jou begroting;
bly by bekostigbare aktiwiteite;
vermy vêr ritte om brandstofkoste te bespaar;
oorweeg die beste en billikste toeropsies;
maak gebruik van beloningspunte tydens jou verblyf of uitstappies; en
as jy reeds 60 is, het sekere plekke afslagpryse, so maak seker jy reël jou wegbreek gedurende die afslagtye indien dit enigsins moontlik is.
Rus, maar moenie tou opgooi nie. Dit maak nie saak watter voornemens jy vir die jaar gehad het nie, selfsorg is 'n baie belangrike doelwit waaraan jy moet aandag gee tydens die vakansieseisoen. Dit sluit natuurlik in om nie angstig te raak oor jou finansiële situasie nie en om juis die nodige voorsorg te tref. Na die finansiële impak van die Covid-19-pandemie het jy rus en 'n tyd van nadenke nodig.
Indien jy besef dat jy reeds kniediep in die skuld is, is dit nie nou die tyd om net terug te sit en kyk wat gebeur nie. Moenie moed opgee nie, wees eerder proaktief en herstel jou skulddilemma so gou moontlik.
Professionele individue is beskikbaar om jou te help met jou finansiële doelwitte. Hoekom wag? Moenie alleen hierdie pad aandurf nie – praat met jou bankier, finansiële beplanner, of 'n geregistreerde skuldberader om jou finansies weer op dreef te kry.
Gun jouself 'n bietjie geluk en geniet die vakansieseisoen op 'n verantwoordelike dog vervulde manier. Onthou: moenie spandeer wat jy nie kan bekostig nie. Jy wil verseker nie daardie stresvolle roete loop nie.
As jy iemand is wat graag 'n oplossing vir ander se geldelike probleme soek, besoek gerus Solidariteit Gilde vir Finansiële Beroepe, wat daarop toegespits is om professionele persone wat dienste in die finansiële bedryf aanbied met mekaar in verbinding te stel en die waghond te wees wat brandpunte in die beroep met werkbare oplossings takel. Die Beroepsgilde vir Finansiële Praktisyns bied aan lede 'n netwerk waardeur lede met mekaar kan skakel, beste praktyke kan deel en sake kan doen. Besoek https://gildes.solidariteit.co.za/finansies/